(Návrh)

**OPATRENIE**

**Ministerstva zdravotníctva Slovenskej republiky**

**z ... 2017,**

**ktorým sa ustanovujú podrobnosti o koordinátoroch odberového a transplantačného programu**

Ministerstvo zdravotníctva Slovenskej republiky podľa § 7 ods. 14 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov ustanovuje:

§ 1

Týmto opatrením sa určuje sieť koordinátorov odberového a transplantačného programu v Slovenskej republiky takto:

a) Hlavný transplantačný koordinátor

- metodicky usmerňuje program odberov ľudských orgánov pre transplantácie v Slovenskej republike a vedeckú a výskumnú činnosť v tejto oblasti

- zavádza odberové programy v transplantačných centrách a jednotlivých zdravotníckych zariadeniach a podieľa sa na ich kontrole

- v spolupráci s Národnou transplantačnou organizáciou koordinuje na vnútroštátnej a medzištátnej úrovni činnosti súvisiace s odbermi a transplantáciami ľudských orgánov

- aktualizuje sieť transplantačných koordinátorov

b) Regionálny transplantačný koordinátor

- zavádza a kontroluje program odberov ľudských orgánov pre transplantácie u všetkých poskytovateľov ústavnej zdravotnej starostlivosti regiónu príslušného transplantačného centra

- usmerňuje program odberov ľudských orgánov transplantačného centra

- podieľa sa na realizácii transplantačného programu transplantačného centra v rozsahu určenom vedúcim lekárom transplantačného centra

c) Miestny transplantačný koordinátor

- zavádza program odberov ľudských orgánov pre transplantácie a identifikáciu potenciálnych darcov ľudských orgánov u poskytovateľa ústavnej zdravotnej starostlivosti

- komunikuje s Regionálnym transplantačným koordinátorom a podľa dohody zabezpečuje všetky potrebné činnosti, týkajúce sa starostlivosti o potenciálneho darcu ľudského orgánu a jeho transportu do transplantačného centra.

§ 2

 Toto opatrenie nadobúda účinnosť 1. februára 2017.